จี้สรรพสามิต วางแผน5ปี รีด8แสนล้าน
โพสต์ทูเดย์ - คลังสั่งสรรพสามิตทำแผนรีดภาษี 8 แสนล้าน ภายใน 5 ปี ทั้งภาษีบาป เครื่องดื่มที่มีน้ำตาล
20 ก.พ. 2559

โพสต์ทูเดย์ - คลังสั่งสรรพสามิตทำแผนรีดภาษี 8 แสนล้าน ภายใน 5 ปี ทั้งภาษีบาป เครื่องดื่มที่มีน้ำตาล 
นายสมชัย สัจจพงษ์ ปลัดกระทรวงการคลัง เปิดเผยว่า ได้ตรวจเยี่ยมการทำงานของกรมสรรพสามิตและได้ให้สั่งกรมจัดทำแผนการเก็บภาษีในระยะ 5 ปีข้างหน้า ตั้งเป้าให้สิ้นปีที่ 5 หรือปีงบประมาณ 2564 จะต้องเก็บรายได้ 8 แสนล้านบาท จากปัจจุบัน ปีงบประมาณ 2559 กรมสรรพสามิตมีเป้าหมายเก็บรายได้ 4.9 แสนล้านบาท โดยให้ทำแผนเสร็จภายใน 2 เดือน เพื่อที่จะเสนอให้คณะรัฐมนตรี (ครม.) เห็นชอบต่อไป 
ทั้งนี้ กรมสรรพสามิตมีความยืดหยุ่นการเก็บภาษีสูง มีการเก็บทั้งภาษีบาป ภาษีเพื่อสิ่งแวดล้อม ภาษีเพื่อดูแลสังคม เช่น การบริโภคสินค้าบางประเภทที่เป็นพิษกับสุขภาพ ในกรณีของเครื่องดื่มที่มีน้ำตาล ทางกรมสรรพสามิตต้องศึกษาเตรียมพร้อมไว้ หากมีข้อมูลยืนยันทางการแพทย์ที่แน่ชัดว่าเป็นพิษกับสุขภาพจริงจะได้เสนอรัฐบาลเก็บภาษีดังกล่าวทันที 
“แผนการจัดเก็บภาษีของกรมสรรพสามิตจะต้องมีการเสนอทั้งการเก็บภาษีเก่าเพิ่มขึ้น และการเก็บภาษีใหม่หลายตัว แต่ไม่ได้หมายความว่าจะเก็บทุกตัวที่มีการศึกษา แต่ต้องเตรียมไว้ หากมีความพร้อมจะได้ดำเนินการได้ทันที” นายสมชัย กล่าว
นายสมชัย กล่าวว่า ยังได้ให้นโยบายกรมสรรพสามิตดูแลอำนวยความสะดวกการทำธุรกิจให้การขออนุญาตและการเสียภาษีให้ดำเนินการได้เร็วขึ้น เพื่อที่จะทำให้การจัดอันดับประเทศที่น่าทำการค้า (Doing Business) ของธนาคารโลกดีขึ้น นอกจากนี้ยังให้กรมสรรพสามิตเพิ่มประสิทธิภาพการทำงานของเจ้าหน้าที่ โดยการให้มีความรู้ภาษาอังกฤษเพิ่มขึ้น และการปราบทุจริตให้หมดไปจากกรม ซึ่งเป็นนโยบายของรัฐบาล 
นายประภาศ คงเอียด รองปลัดกระทรวงการคลัง กล่าวว่า ได้ให้นโยบายกรมสรรพสามิตในเรื่องการปราบปรามการลักลอบสินค้าที่มีการขึ้นภาษี เช่น การขึ้นภาษีบุหรี่ที่ผ่านมาจะทำให้มีการลักลอบบุหรี่เข้ามาขายมากขึ้น รวมทั้งให้ศึกษาการเก็บภาษีสินค้าประเภทใหม่ๆ ที่จำเป็นต้องเก็บภาษีให้มากกว่าการเสียภาษีมูลค่าเพิ่มที่เป็นอยู่ในปัจจุบัน โดยต้องมาเก็บเป็นภาษีสรรพสามิตแทน และพิจารณายกเลิกแบบเอกสารการขออนุญาตและการเสียภาษีที่ไม่จำเป็น